Iniciades les obres de la Via Verda en els terrenys alliberats pel soterrament en el Barri de l’Empalme
2025-07-24

L’Ajuntament de Burjassot aprovava el mes de juliol passat la cessió demanial gratuïta d’ús de 12.108 metres quadrats de terrenys pertanyents a Ferrocarrils de la Generalitat Valenciana alliberats de la seua afecció ferroviària a conseqüència del soterrament de les vies en el tram comprés entre les estacions d’Empalme i Burjassot de la Línia 1.

Aquesta cessió demanial responia a la sol·licitud que el propi Ajuntament havia realitzat al setembre de 2021 a FGV sobre els citats terrenys, situats en el Barri de l’Empalme, amb la finalitat de dur a terme una actuació urbanística d’integració dels sòls alliberats que permetera l’ús públic i redundara en l’augment de zones verdes i espais públics per a les veïnes i els veïns de la zona.

Com a colofó a aquesta acció administrativa, el Consistori burjassoter està duent a terme les obres de la nova Via Verda i ciclopeatonal en la citada zona. Amb la realització de les obres, aquest espai comptarà amb zones per al descans, per a l’exercici, per al joc, carril bici diferenciat del recorregut per als vianants, urbanització amb il·luminació de baixa contaminació lumínica i nombrós arbratge, a més de nou mobiliari urbà.

A més, amb el desenvolupament d’aquest projecte, es veurà una fusió de l’entorn de l’horta amb aquesta franja de terrenys que canviaran la fisonomia del barri, creant un espai de transició entre els carrers i vivendesde Burjassot i els terrenys de l’horta que l’envolta.

En aquesta primera fase de l’obra s’està duent a terme la pavimentació de la zona amb materials totalment compatibles amb l’espai i el seu entorn.